Norges Fotballforbund har i flere måneder jaktet erstatteren til Per-Mathias Høgmo, som trakk seg som landslagssjef 16. november.

Nå er jobben gjort – og valget falt til slutt på Lars Lagerbäck. Den svenske treneren har skrevet under en treårsavtale.

Han hadde inntil nylig en rådgiver-rolle for det svenske landslaget.

NY TRENER: Lars Lagerbäck. Foto: Håkon Mosvold Larsen / NTB scanpix

– Det er veldig spennende å få jobbe med det norske landslaget. Jeg har fulgt norsk idrett tett. Jeg vil også takke det svenske forbundet. Jeg hadde en kontrakt med dem, men vi fikk brutt kontakten uten problemer, sier Lars Lagerbäck og legger til:

– Jeg har sagt det tidligere at jeg var usikker på om jeg ville ta en heltidsjobb, men jeg synes det norske landslaget var veldig interessant. Det kjennes som en herlig utfordring.

Under pressekonferansen kom det frem at NFF tok kontakt med svensken for noen få uker siden.

– Vi snakket ikke konkret før for et par uker siden. Da spurte Semb om jeg var interessert. Jeg kommer ikke til å bo i Norge, men vil pendle en del, sier han.

SE VIDEO: Lars Lagerbäck tar sjelden av når laget hans scorer. Bare se forskjellen på svensken og italienske Conte. Du trenger javascript for å se video. SE VIDEO: Lars Lagerbäck tar sjelden av når laget hans scorer. Bare se forskjellen på svensken og italienske Conte.

Tror han kan ta Norge til VM

Den nye treneren ble presentert i garderoben til det norske landslaget. Langs de flislagte veggene hang en rekke norske landslagsdrakter og effekter med påskriften «norsk fotballs stolthet».

Nå ønsker han å redde et norsk landslag i krise. Norge har hatt en svært tøff start på VM-kvaliken, og ligger på etterskudd etter fire av ti kamper. Men Lagerbäck er klar på at han kan ta laget til VM.

– Det er en veldig tøff situasjon med kvaliken nå, men det handler om å vinne fotballkamper. Det blir vanskelig, men ikke umulig. Det blir tøft å vinne gruppen, men det er mulig å bli nummer to, sier Lagerbäck.

– Jeg tror at hvis Island kan ta seg til sluttspill, så kan Norge gjøre det også. I fotball kan man vinne alle kamper. Det handler om å vinne og gjøre så få feil som mulig, legger han til.

Lagerbäck har hatt en rekke toppjobber i internasjonal fotball. I sommer ledet han Island til en sensasjonell kvartfinale i fotball-EM.

68-åringen har også tidligere ledet Sverige i over ni år – frem til 2009.

Toppfotballsjef Nils Johan Semb er strålende fornøyd med ansettelsen.

– Etter samtalene med Ståle Solbakken var Lars Lagerbäck det soleklare førstevalget, og vi er veldig fornøyd med at vi klarte å lande denne avtalen, sier Semb, som trekker frem ringrevens lange erfaring i landslagsfotballen som en stor grunn til ansettelsen.

– Lars Lagerbäck er en spesialist på landslag, sier Semb.

ISLANDSK SUKSESS: Lars Lagerbäck sto i spissen for et utrolig Island-eventyr i sommerens EM. Foto: Kai Pfaffenbach / Reuters

Vil ha norsk assistent

Lagerbäck er tydelig på at han ønsker å få med seg en norsk assistenttrener.

– Vi har begynt å diskutere støtteapparatet. Jeg ønsker en norsk assistent som kjenner Norge og norske spillere. Jeg vet ikke hvem som blir assistent enda, sier den tidligere Island-treneren.

68-åringen sier han har en tydelig idé om hva slags type fotball han ønsker at laget skal spille.

– Jeg vil spille effektiv fotball. For meg handler fotball om å vinne, og det er viktig å finne en spillestil som gjør det mulig. Jeg vil spille likt som vi spilte i Sverige og Island, sier Lagerbäck.

En rekke kandidater har vært nevnt i media etter at Høgmo gikk av som trener i november. Ståle Solbakken, Ole Gunnar Solskjær, Bob Bradley og nettopp Lars Lagerbäck var noen av navnene som gikk igjen.